“Tanishlari bilan xayrlashgan”. Qarshidagi yotoqxona binosidan o‘zini tashlab, vafot etgan qizning so‘nggi lahzalari kuzatuv kamerasiga tushib qoldi (video)

Qarshi shahridagi “Abu Ali ibn Sino” nomidagi jamoat salomatligi texnikumi talabasi yotoqxonaning beshinchi qavatidan tushib ketib, vafot etgani haqida xabar berilgandi. Talaba qiz tengdoshlarining eslashicha, qiz o‘limidan avval barcha tanishlari bilan xayrlashgandek taassurot uyg‘otgan.

“Daryo” muxbiri voqea tafsilotlarini o‘rganish maqsadida texnikum yotoqxonasi va o‘quv binosida bo‘lib, marhumani tanigan-bilganlarni suhbatga tortdi.

Texnikum yotoqxonasi tarbiyachisi Faxriddin Safarovning aytishicha, marhuma opasi bilan yotoqxonaning to‘rtinchi qavatida yashagan bo‘lsa-da, voqea sodir bo‘lgan kuni beshinchi qavatga chiqib, yuqori qavat derazasidan o‘zini pastga tashlagan.

“Kuzatuv kameralarini ko‘zdan kechirganimizda Mahliyo beshinchi qavatga chiqib, avvaliga chiqindi tashlashga ketayotgan tanishi bilan quchoqlashgan. O‘sha payt xayrlashganmi yoki salomlashganmi hozircha bu bizga qorong‘i. Ammo shundan so‘ng beshinchi qavat eshigini yopib, ikkilanmasdan derazadan sakragan”, — deydi yotoqxona tarbiyachisi.

 Marhuma o‘zini pastga tashlagan deraza.

Yotoqxonaning beshinchi qavatida yashovchi qizlar — Malohat Salomova hamda Sohiba Yo‘ldoshevalarning ma’lumot berishicha, voqea sodir bo‘lgan paytda yotoqxonada baqir-chaqir ovoz eshitilgan, ular umumiy zalga chiqqanda esa mudhish voqea sodir bo‘lganidan xabar topgan.

“Biz xonada o‘tirgandik. Shunda qizlarning baqir-chaqir ovozi eshitildi. Xonadan umumiy zalga chiqsak, shu voqea — qiz o‘zini derazadan tashlab yuborganini aytishdi. Derazadan qarasak, haqiqatan ham u pastda yotgan ekan. Keyin militsiyalar kelishdi”, — deydi yotoqxonaning beshinchi qavatida yashovchi talaba qizlarning biri Sohiba Yo‘ldosheva.

 Marhuma yashagan xona.
Voqea sodir bo‘lgan kuni yotoqxonada navbatchilik qilgan Murod aka Hazratqulovning aytishicha, yotoqxonada qizlarning ovozi balandlashgani eshitilgach, u qizlardan nima bo‘layotganini so‘ragan.

 Murod Hazratqulov.
“2021-yilning 30-noyabr kuni soat taxminan 17:30 lar edi. Hali qorong‘i ham tushib ulgurmagandi. Qizlarning baqir-chaqir ovozi eshitilgach, yugurib chiqdim. Chiqsam, qizning tepadan o‘zini tashlaganini aytishdi. Derazani ochib qarasam, qiz yerda yotgan ekan”, — deydi Murod Hazratqulov.
Marhumani tanigan qizlar uning xushchaqchaq qiz bo‘lganini, kayfiyatida tushkunlik bo‘lmaganini aytmoqda.

“U judayam sho‘x qiz edi. Umuman tushkun kayfiyatda ko‘rmaganman. Zaif tomoni yo‘q edi. Har doim yomon holatdan ham yaxshi kayfiyat bilan chiqa olardi. Yotoqxonada ham barcha qizlar bilan kulib, xushchaqchaq holda gaplashardi”, — deydi Malohat Salomova.
Sohiba Yo‘ldoshevaning aytishicha, marhuma adolatsizlikka chiday olmagan. Ko‘pincha opasi bilan tortishgan.

“Adolatsizlikka chiday olmasdi. Ko‘pincha opasi bilan tortishib qolardi. Opasi uni boshqa bir yigit bilan gaplashganlikda ayblab, uydagilariga aytgan shekilli, ‘men hech kim bilan gaplashmaganman, aybdormasman’, derdi. Va shu bois ham qo‘lidagi internetga kirish imkoniyati bo‘lgan telefonini ham opasiga bergandi”, — deydi Sohiba Yo‘ldosheva.
Marhuma bilan yonma-yon xonada istiqomat qilgan Farangiz Norqulova ham qizning xushchaqchaqligini, ruhiyatida umuman tushkunlik bo‘lmaganini aytmoqda.

 Marhumaning so‘nggi daqiqalarini yozib olgan kuzatuv kamerasi.
“Men o‘sha kuni uydan kelgandim. Uni kun bo‘yi ko‘rmagandim. Nega bunday qilganiga hayronman. Xushchaqchaq qiz edi. Umuman o‘z joniga qasd qiladigan darajada emasdi. Har doim o‘ynab-kulib yurardi”, — deydi Farangiz Norqulova.
Murod Hazratqulov so‘nggi ikki yil davomida shu yotoqxonada faoliyat yuritib kelayotganini, bunday mudhish holat birinchi marotaba sodir bo‘lganini bildirmoqda.

 Farangiz Norqulova.
“O‘sha kuni o‘quvchilar ham, mahalla aholisi ham yig‘ilib, voqea joyiga bordi. To‘g‘risi, shokka tushdim. Ayniqsa, marhumaning opasi ahvolini ko‘rib, judayam rahmim keldi. Bu holatni tasvirlab berishga ojizman”, — deydi yotoqxona tarbiyachisi.
Eslatib o‘tamiz, Bosh prokuratura holat yuzasidan Qarshi shahar prokuraturasi tomonidan tergovga qadar tekshiruv harakatlari olib borilayotganini, marhumaning o‘limi sabablari va ishga aloqador bo‘lgan boshqa holatlarga aniqlik kiritish maqsadida sud-tibbiy ekspertizasi tayinlanib, ishga aloqador bo‘lgan shaxslardan tushuntirish xatlari olinayotganini ma’lum qilgandi.